ธอส.รุกจับลูกค้ารายใหญ่
ธอส.เปิดศูนย์ฯ รุกบริการลูกค้ารายใหญ่ให้ได้ 20% ของยอดปล่อยกู้รวม ตั้งเป้าไว้ 1.7 แสนล้านบาทในปีนี้
12 ส.ค. 2559

ธอส.เปิดศูนย์ฯ รุกบริการลูกค้ารายใหญ่ให้ได้ 20% ของยอดปล่อยกู้รวม ตั้งเป้าไว้ 1.7 แสนล้านบาทในปีนี้
นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า ธอส.ได้ตั้งศูนย์ดูแลลูกค้ารายใหญ่ที่มียอดขอสินเชื่อตั้งแต่ 3 ล้านบาทขึ้นไป โดยจะประสานกับผู้ประกอบการบริษัทอสังหาริมทรัพย์รายใหญ่ๆ ในวงการ เป็นการเพิ่มการบริการช่วยอำนวยความสะดวกในการจัดเตรียมเอกสารของลูกค้าที่ต้องการขอสินเชื่อกับธนาคารให้รู้ผลได้รวดเร็วมากขึ้น
“จากการสำรวจข้อมูลพบว่าลูกค้ารายใหญ่ให้ความสำคัญเรื่องการบริการที่สะดวก รวดเร็วทันใจ เป็นสิ่งแรกๆ ที่ลูกค้าใช้ตัดสินใจ พอๆ กับเรื่องการเปิดเทียบกับอัตราดอกเบี้ยระหว่างธนาคาร” นายฉัตรชัยกล่าว
ทั้งนี้ ธนาคารตั้งเป้าหมายการปล่อยสินเชื่อกลุ่มลูกค้ารายกลางและรายใหญ่ให้ได้ 20% ของเป้าหมายในแต่ละปี ส่วนที่เหลือ 80% ยังคงเน้นกลุ่มลูกค้ารายย่อย ซึ่งในปี 2559 ธนาคารมีเป้าหมายปล่อยกู้ที่ 1.7 แสนล้านบาท โดยช่วง 6 เดือนแรกปีนี้ ธนาคารมียอดอนุมัติสินเชื่อแล้วกว่า 7.5 หมื่นล้านบาท เหลืออีกราว 1 แสนล้านบาท ที่ต้องเร่งปล่อยกู้ในช่วงที่เหลือของปีนี้ให้ได้ตามเป้า การเปิดศูนย์อำนวยความสะดวกลูกค้ารายใหญ่ จึงเป็นส่วนหนึ่งที่ทำให้ธนาคารสามารถขยายสินเชื่อตามเป้าหมายได้เร็วขึ้น
“การตั้งศูนย์ดังกล่าวจะทำให้ธนาคารสามารถให้บริการลูกค้าได้อย่างครบวงจร นอกเหนือจากการดูแลลูกค้ารายย่อยที่เป็นกลุ่มเป้าหมายหลัก และกลุ่มที่ไม่สามารถเข้าถึงสินเชื่อให้มีโอกาสได้รับสินเชื่อมากขึ้น” นายฉัตรชัย กล่าว
ขณะเดียวกัน เพื่อเป็นการรองรับเป้าหมายระยะยาวอีก 4 ปีข้างหน้าของ ธอส.ที่ต้องการมีส่วนแบ่งการตลาดเป็น 1 ใน 3 ของสินเชื่อที่อยู่อาศัยทั้งระบบ หรือคิดเป็นยอดสินเชื่อรวม 1.15 ล้านล้านบาท สินทรัพย์รวม 1.2 ล้านล้านบาท จากปัจจุบัน ธอส.มียอดสินเชื่อคงค้างที่ 8.94 แสนล้านบาท สินทรัพย์รวม 9.4 แสนล้านบาท เงินฝากรวม 7.57 แสนล้านบาท และมีกำไรสุทธิ 5,158 ล้านบาท ขณะที่อัตราส่วนเงินกองทุนต่อสินทรัพย์เสี่ยง (บีไอเอส) อยู่ที่ 16.03% เกินกว่าที่ธนาคารแห่งประเทศไทย (ธปท.) กำหนดเงินกองทุนต่อสินทรัพย์ที่ 8.5%
“ครึ่งปีหลังคาดว่าแนวโน้มเศรษฐกิจจะดีขึ้นและรัฐบาลมีมาตรการต่างๆ รวมทั้งมาตรการกระตุ้นโครงการบ้านประชารัฐ โครงการบ้าน ธอส.เพื่อข้าราชการ โครงการบ้าน ธอส.เพื่อสานรัก และโครงการบ้าน ธอส.อุ่นใจ ช่วยให้การปล่อยสินเชื่อใหม่เป็นไปตามเป้า” นายฉัตรชัย กล่าว